Vicki Momberg hoor oor borgtogVicki Momberg in die hof (9 Maart 2018). Foto: ANA Vicki Momberg se aansoek om borgtog is vandag in die Randburg-landdroshof toegestaan deur landdros Pravina Raghoonandan, dieselfde landdros wat haar destyds tronk toe gestuur het. Phindi Louw-Mjonondwane, woordvoerder van die Nasionale Vervolgingsgesag (NVG), het aan Maroela Media bevestig dat Momberg op borgtog van R2 000 vrygelaat is hangende die uitslag van die appèl teen haar skuldigbevinding en vonnis. Maroela Media het vroeër berig Momberg se aansoek om verlof tot appèl teen haar skuldigbevinding en vonnis Maandag in die hooggeregshof in Randburg het geslaag. Momberg is vroeër tot drie jaar tronkstraf gevonnis, waarvan een jaar opgeskort is, nadat sy in November verlede jaar op vier aanklagte van crimen injuria skuldig bevind is nadat sy ŉ swart polisiebeampte rassistiese beledigings toegesnou het. Sy is in Februarie 2016 op video vasgevang waarin sy die polisiebeampte, wat haar gehelp het nadat sy die slagoffer van ŉ gryp-en-spaander-voorval was, die k-woord noem. Dit het tydens die verhoor aan die lig gekom dat Momberg dié woord 48 keer in die video gebruik het. Sy het geskiedenis gemaak as die eerste persoon in Suid-Afrika wat tronk toe gestuur is vir rassisme. In Junie verlede jaar het die gelykheidshof ook beslis dat Momberg R100 000 skadevergoeding aan konst. Clement Mkhondo moet betaal.